**CONVENȚIE DE PARTICIPARE LA PIAȚA DE CERTIFICATE VERZI - revizia 7**

**nr. .............................. din ..............................**

Părțile contractante,

**Societatea Operatorul Pieței de Energie Electrică și de Gaze Naturale**

**”OPCOM” S.A.**,

cu sediul social în Municipiul București, Sector 3, Bulevardul Hristo Botev numărul 16-18, cod poştal 030236,

înregistrată la Oficiul Registrului Comerțului de pe lângă Tribunalul București,

nr. de ordine în Registrul Comerțului J40/7542/15.08.2000,

Cod Unic de Înregistrare Fiscală 13278352, atribut fiscal RO,

Cod IBAN ........................................................................................................................,

deschis la ........................................................................................................................,

sucursala ........................................................................................................................,

reprezentată legal prin .....................................................................................................,

în calitate de ...................................................................................................................,

în calitate de Operator al Pieţei de Certificate Verzi în conformitate cu legislația primară și secundară aplicabilă Pieței de Certificate Verzi, denumită în continuare **”OPCOM” S.A.**

**şi**

.......................................................................................................................................,

cu sediul social în .............................................................................................................

..............................................................................................................................................................................................................................................................................., înregistrată la Oficiul Registrului Comerțul de pe lângă Tribunalul .......................................,

nr. de ordine în Registrul Comerțului .................................................................................,

Cod Unic de Înregistrare Fiscală ..................................................., atribut fiscal ...............,

Cod IBAN ........................................................................................................................,

deschis la ........................................................................................................................,

sucursala ........................................................................................................................,

reprezentată legal prin .....................................................................................................,

în calitate de ...................................................................................................................,

în calitate de Participant la Piaţa de Certificate Verzi,

denumită în continuare **Participant la PCV**,

denumite în mod colectiv **Părțile**.

# Preambul

Piaţa de Certificate Verzi este deschisă următoarelor categorii de operatori economici care au obligația de a se înregistra și menține calitatea de participant la Piața de Certificate Verzi:

1. Producători de energie electrică din surse regenerabile acreditați de ANRE pentru aplicarea sistemului de promovare prin CV.
2. Furnizori de energie electrică, pentru energia electrică achiziţionată și utilizată pentru consumul final al acestora, precum şi pentru cea facturată către clienții finali.
3. Producători de energie electrică care utilizează energia electrică produsă pentru consum final propriu, altul decât consumul propriu tehnologic.
4. Producători de energie electrică care utilizează energia electrică produsă pentru alimentarea cu energie electrică a clienților racordaţi prin linii directe de centrala electrică.

Termenii utilizaţi în prezenta Convenţie au aceeaşi semnificaţie cu cei definiți în legislația primară, legislația secundară și procedurile avizate de ANRE, aplicabile Pieței de Certificate Verzi, în vigoare.

# Abrevieri:

1. **ANRE –** Autoritatea Națională de Reglementare în domeniul Energiei;
2. **CV –** Certificat Verde;
3. **CBCV –** Contract Bilateral de Certificate Verzi;
4. **E-SRE –** Energie electrică produsă din Surse Regenerabile de Energie;
5. **PIPCCV –** Prețul de Închidere a Pieței Centralizate de Certificate Verzi;
6. **PCV –** Piața de Certificate Verzi;
7. **PCCV –** Piața Centralizată de Certificate Verzi;
8. **PCBCV-** Piața Contractelor Bilaterale de Certificate Verzi;
9. **PCBCV-ND –** Piața Contractelor Bilaterale de Certificate Verzi încheiate prin Negociere Directă;
10. **PCCBCV –** Piața Centralizată a Contractelor Bilaterale de Certificate Verzi;
11. **RCV –** Registrul Certificatelor Verzi;
12. **ROFPCV –** Regulamentul de Organizare și Funcționare a Pieței de Certificate Verzi;
13. **RPPCV –** Registrul Participanților la Piața de Certificate Verzi;

# Art. 1. OBIECTUL CONVENȚIEI

Obiectul Convenției îl reprezintă prestarea de către ”OPCOM” S.A. a serviciilor de organizare și administrare a PCV și acordarea dreptului Participantului la PCV de a efectua tranzacții cu CV pe PCV, în conformitate cu legislația primară, legislația secundară și procedurile avizate de ANRE, aplicabile Pieței de Certificate Verzi, în vigoare.

# Art. 2. DREPTURILE PARTICIPANTULUI LA PCV

1. Să efectueze tranzacții cu CV pe PCV.
2. Să transmită oferte de vânzare/cumpărare de CV pe PCCV în intervalul de ofertare, conform ”*Procedurii privind ofertarea, validarea și stabilirea tranzacțiilor cu CV pe PCCV* ”, elaborată de ”OPCOM” S.A. şi avizată de ANRE, cu încadrarea prețului în limitele legal stabilite.
3. Să primească de la ”OPCOM” S.A., prin intermediul platformei de tranzacționare, confirmarea validării ofertelor/informații privind invalidarea ofertelor transmise pentru PCCV.
4. Să transmită oferte corectate în intervalul stabilit în ”*Procedura privind ofertarea, validarea și stabilirea tranzacțiilor cu CV pe PCCV*”, elaborată de ”OPCOM” S.A. şi avizată de ANRE.
5. Să primească de la ”OPCOM” S.A. Confirmări de Tranzacţie privind numărul de CV tranzacţionate şi preţul de tranzacţionare al acestora, după fiecare sesiune de tranzacţionare pe PCCV.
6. Să conteste conținutul Confirmărilor de Tranzacție pe PCCV în conformitate cu prevederile legislației secundare în vigoare.
7. Să fie înştiinţat de decalarea termenului de închidere a PCCV în cazul unei situaţii de urgenţă.
8. Să primească de la ”OPCOM” S.A. Notele de Decontare conform ”*Procedurii privind decontarea tranzacțiilor pe PCCV*‟ elaborată de ”OPCOM” S.A. şi avizată de ANRE.
9. Să transmită la ”OPCOM” S.A. ofertele și contractele aferente ce urmează a fi publicate în vederea tranzacţionării, în conformitate cu prevederile ”*Procedurii privind funcţionarea pieţei centralizate a CBCV şi administrarea PCBCV*”, elaborată de ”OPCOM” S.A şi avizată de ANRE.
10. Să transmită la ”OPCOM” S.A. oferte de răspuns la ofertele iniţiatoare publicate şi să participe la licitaţiile publice, în conformitate cu prevederile ”*Procedurii privind funcţionarea pieţei centralizate a CBCV şi administrarea PCBCV*”, elaborată de ”OPCOM” S.A şi avizată de ANRE.
11. Să primească de la ”OPCOM” S.A. Confirmările de Tranzacții pentru tranzacțiile proprii încheiate în urma licitaţiilor publice organizate pe PCCBCV, în condițiile și la termenele prevăzute în cadrul ”*Procedurii privind funcţionarea pieţei centralizate a CBCV şi administrarea PCBCV* ”, elaborată de ”OPCOM” S.A. şi avizată de ANRE.
12. Să emită facturi și să încaseze contravaloarea CV vândute.
13. Să primească de la ”OPCOM” S.A. informațiile necesare pentru accesarea informațiilor din RCV referitoare la CV din contul său/conturile sale de CV.
14. Să consulte informaţiile din RCV referitoare la codurile numerice ale CV din contul său/conturile sale, precum şi starea fiecărui CV (valabil, blocat, expirat, blocat – expirat, blocat temporar, rezervat, consumat sau anulat).
15. Să solicite corectarea oricărei inexactități din RCV identificate în contul său.
16. Să vândă CV cumpărate suplimentar față de cota anuală obligatorie la prețuri cuprinse între valoarea minimă și maximă de tranzacționare a CV legal stabilte, dacă acestea nu și-au încetat valabilitatea.
17. Să utilizeze CV deținute suplimentar față de cota obligatorie a unui an de analiză pentru îndeplinirea obligațiilor aferente anului următor, dacă acestea expiră după 31 decembrie a anului de analiză.
18. Să se retragă din proprie iniţiativă de la PCV în baza unei înştiinţări în scris la ”OPCOM” S.A., semnată de reprezentantul autorizat al Participantului la PCV;
19. Să fie exonerat de răspundere de forţa majoră, dar numai în măsura şi pentru perioada pentru care este împiedicat sau întârziat să-şi execute obligaţiile din cauza situaţiei de forţă majoră.

# Art. 3. OBLIGAȚIILE PARTICIPANTULUI LA PCV

1. Să cunoască şi să respecte prevederile prezentei Convenții de participare la PCV, ale legislației primare, legislației secundare și procedurilor avizate de ANRE, aplicabile Pieței de Certificate Verzi, în vigoare.
2. Să nu transmită la ”OPCOM” S.A. informaţii incorecte sau care pot induce în eroare, sau să încheie acorduri fictive, în mod intenţionat, deliberat, inadecvat sau fraudulos.
3. Să transmită la ”OPCOM” S.A. informații cu privire la orice modificare în datele de identificare din RPPCV sau în documentele aferente înregistrării la PCV, prezentând documente justificative în acest sens, în termen de 3 (trei) zile lucrătoare de la data apariţiei modificărilor.
4. În cazul în care datele de identificare proprii cuprinse în prezenta Convenţie se modifică, să încheie cu ”OPCOM” S.A. un Act Adiţional la Convenţie, care va consemna modificările survenite.
5. Să transmită declarațiile pe proprie răspundere ale reprezentantului legal, din care să rezulte dacă se încadrează/nu se încadrează în categoria operatorilor economici cu obligație de achiziție de CV, precizați la Art. 8 alin (1) din ”*Legea nr. 220/27.10.2008 pentru stabilirea sistemului de promovare a producerii energiei electrice din surse regenerabile de energie*”, republicată, cu modificările şi completările ulterioare inclusiv notificarea în cazul în care survin modificări ale acestora, în conformitate cu prevederile ”*Procedurii privind înregistrarea, retragerea, suspendarea şi revocarea participanţilor la/de la Piaţa de Certificate Verzi*”, elaborată de ”OPCOM” S.A. şi avizată de ANRE.
6. Să transmită lista actualizată a contractelor în vigoare cu clienții finali pentru vânzare-cumpărare de energie electrică, care conține denumirea clienților finali, cantitatea de energie electrică contractată și perioada de valabilitate a fiecărui contract, până cel mai târziu la data 31 martie a fiecărui an sau ori de câte ori intervin modificări ale datelor notificate pentru înregistrarea la piață;
7. Să transmită lista actualizată a punctelor de consum alimentate pentru consum final propriu, altul decât consumul propriu tehnologic, până cel mai târziu la data 31 martie a fiecărui an sau ori de câte ori intervin modificări ale datelor notificate pentru înregistrarea la piață.
8. Să achite facturile aferente obligaţiei de plată a tarifului reglementat practicat de ”OPCOM” S.A., componentele de înscriere la PCV, de administrare a PCV (PCCV, PCBCV) şi de realizare a tranzacţiilor pe PCV (PCCV, PCCBCV), transmise de ”OPCOM” S.A în conformitate cu prevederile ”*Procedurii privind modalitatea şi termenele de plată ale tarifului reglementat practicat de operatorul pieţei de energie electrică*”, elaborată de ”OPCOM” S.A. şi avizată de ANRE.
9. Să achite integral contravaloarea CV achiziționate pe PCV, cu respectarea termenelor și condițiilor prevăzute în ”*Procedura privind decontarea tranzacțiilor pe PCCV*” elaborată de ”OPCOM” S.A. şi avizată de ANRE, respectiv în CBCV, după caz.
10. Să transmită la ”OPCOM” S.A. confirmările pe proprie răspundere, de încasare a contravalorii corespunzătoare CV tranzacţionate sau notificările privind neîncasarea contravalorii acestora, la termenele prevăzute în ROFPCV, Procedura privind decontarea tranzacțiilor pe PCCV, respectiv în Procedura privind funcționarea pietei centralizate a CBCV si administrarea PCBCV, după caz.
11. Să transmită la ”OPCOM” S.A. informaţiile referitoare la tranzacţiile efectuate prin CBCV, respectiv numărul de CV tranzacţionate, preţul de tranzacţionare şi codurile numerice ale acestora în cadrul confirmărilor pe proprie răspundere privind încasarea corespunzătoare CV tranzacţionate prin contracte bilaterale de vânzare-cumpărare de certificate verzi, în termen de 5 (cinci) zile calendaristice de la încasare.
12. Să încheie contractul de vânzare/cumpărare, în cazul desemnării sale câştigător al unei oferte supuse licitaţiei, în conformitate cu ”Procedura privind funcţionarea pieţei centralizate a CBCV şi administrarea PCBCV ”, elaborată de ”OPCOM” S.A. şi avizată de ANRE, cu respectarea întocmai a conținutului și formei contractului publicat de către ”OPCOM” S.A. împreună cu oferta inițiatoare supusă tranzacţionării, a cantității propusă prin oferta inițiatoare şi a prețului de atribuire stabilit în urma desfăşurării licitaţiei pentru vânzare sau cumpărare de CV și să transmită o copie a acestuia la ”OPCOM” S.A. în termen de maxim 3 (trei) zile lucrătoare de la transmiterea de către ”OPCOM” S.A. a confirmărilor de tranzacţie, exclusiv data transmiterii confirmărilor de tranzacţie”.
13. Să transmită la ”OPCOM” S.A. CBCV încheiate în calitate de vânzător de CV pe PCBCV-ND, în conformitate cu ”Procedura privind funcţionarea pieţei centralizate a CBCV şi administrarea PCBCV ”, elaborată de ”OPCOM” S.A. şi avizată de ANRE, inclusiv CBCV încheiate înainte de intrarea în vigoare a OUG nr. 57/2013 privind modificarea și completarea Legii nr. 220/2008, în termenele prevăzute în Regulamentul de organizare și funcționare a PCV aprobat prin Ordinul ANRE nr. 60/2015.
14. Să întreprindă acțiunile specifice în cazul în care ”OPCOM” S.A decide suspendarea/revocarea de la PCV, în conformitate *cu prevederile ”Regulamentului de organizare și funcționare a PCV*” în vigoare și ale ”*Procedurii privind înregistrarea, retragerea, suspendarea și revocarea participanților la/de la PCV*” elaborată de ”OPCOM” S.A. şi avizată de ANRE.
15. Să furnizeze, la solicitarea ”OPCOM” S.A., toate informaţiile necesare în scopul îndeplinirii de către acesta din urmă a obligaţiilor sale care îi revin de drept conform legii, reglementărilor şi prezenţilor termeni. Toate informaţiile primite de ”OPCOM” S.A. vor fi tratate ca fiind informaţii confidenţiale cu excepţia situaţiilor prevăzute în legislația în vigoare.
16. Să înştiinţeze ”OPCOM” S.A. că doreşte să se retragă din calitatea de Participant la PCV în baza unei înştiinţări scrise, semnată de reprezentantul autorizat al Participantului la PCV, cu cel puţin 5 (cinci) zile lucrătoare înainte de data de la care Participantul la PCV doreşte ca retragerea sa să devină efectivă (exclusiv data intrării în efectivitate a retragerii). Termenul începe să curgă de la data la care notificarea a fost înregistrată la ”OPCOM” S.A.
17. Să asigure desfășurarea corespondenței/discuțiilor cu reprezentanții ”OPCOM” S.A. în scopul participării la această piață, în limba română.

# Art. 4. DREPTURILE ”OPCOM” S.A.

1. Să invalideze o ofertă şi/sau o tranzacţie în condiţiile prevăzute de ”*Procedura privind ofertarea, validarea și stabilirea tranzacțiilor cu CV pe PCCV*”, elaborată de ”OPCOM” S.A. şi avizată de ANRE.
2. Să reia procesul de închidere a PCCV în cazul în care descoperă o eroare în procesul de închidere sau în cazul în care decide anularea unei Oferte şi/sau Tranzacţii şi să transmită confirmări de tranzacţie corectate, în condiţiile prevăzute în ”*Procedura privind ofertarea, validarea și stabilirea tranzacțiilor cu CV pe PCCV*”, elaborată de ”OPCOM” S.A. şi avizată de ANRE.
3. Să întreprindă acțiunile specifice în cazul apariţiei unei situaţii de urgenţă, în condiţiile prevăzute de ”*Procedura pentru situațiile de urgență privind funcționarea defectuoasă a sistemului de tranzacționare și/sau a căilor de comunicație ale ”OPCOM” S.A. sau ale participanților la PCCV*” și de "*Procedura pentru situațiile de urgență privind funcționarea defectuoasă a sistemului de tranzacționare și/sau a căilor de comunicație ale ”Opcom” S.A. sau ale Participanților la Piața Centralizată a Contractelor Bilaterale de Certificate Verzi*" elaborate de ”OPCOM” S.A. şi avizate de ANRE.
4. Să invalideze ofertele de răspuns care nu corespund prevederilor ”*Procedurii privind funcţionarea pieţei centralizate a CBCV şi administrarea PCBCV*”, elaborată de ”OPCOM” S.A. şi avizată de ANRE.
5. Să primească de la vânzător confirmările, date pe proprie răspundere, de încasare a contravalorii CV vândute, la termenele prevăzute, după caz, în ”*Procedura privind decontarea tranzacțiilor pe PCCV*” respectiv ”*Procedura privind funcţionarea pieţei centralizate a CBCV şi administrarea PCBCV*”, elaborate de ”OPCOM” S.A. şi avizate de ANRE.
6. Să decidă, suspendarea/revocarea de la PCV atunci când acest lucru este în conformitate cu prevederile ”*Regulamentului de organizare și funcționare a PCV*” în vigoare și ale ”*Procedurii privind înregistrarea, retragerea, suspendarea și revocarea participanților la/de la piața de certificate verzi*”, elaborată de ”OPCOM” S.A. şi avizată de ANRE.
7. Să emită facturile aferente obligaţiei de plată a valorii tarifului reglementat practicat de ”OPCOM” S.A., componentele de înscriere la PCV, de administrare a PCV (PCCV, PCBCV) şi de realizare a tranzacţiilor pe PCV (PCCV, PCCBCV), după caz, în conformitate cu prevederile ”*Procedurii privind modalitatea şi termenele de plată ale tarifului reglementat practicat de operatorul pieţei de energie electrică*”, elaborată de ”OPCOM” S.A. şi avizată de ANRE şi să le transmită Participanţilor la PCV.
8. Să primească de la Participantul la PCV informații cu privire la orice modificare în datele sale de identificare din RPPCV sau în documentele aferente înregistrării la PCV, susținute cu documente justificative în acest sens.
9. În cazul în care datele de identificare ale Participantului la PCV, cuprinse în Convenţia de Participare pe PCV se modifică, să încheie cu Participantul la PCV un Act Adiţional la prezenta Convenţie care va consemna modificările survenite.
10. Să solicite Participanţilor la PCV informaţii suplimentare atunci când este necesar, pentru îndeplinirea obligaţiilor sale care îi revin conform legii, reglementărilor şi prezenţilor termeni.
11. Să transmită informaţiile solicitate de autorităţile publice autorizate sau instanţele de judecată cu privire la Participantul la PCV, fără a fi necesar acordul celui din urmă, dacă acest lucru este prevăzut în legi şi/sau reglementări aplicabile.
12. Să distribuie informaţii legate de participarea la PCV fără a încălca principiul confidenţialităţii, prelucrate și agregate astfel încât să nu poată fi asociate Participanţilor la PCV individuali. Rapoartele statistice vor fi detaliate până la un nivel care să nu prezinte situaţia unui anumit Participant la PCV, cu excepţia acelor situaţii când, în baza legii, a unor reglementări sau a solicitării din partea unei instanţe de judecată investite sau autorităţii publice autorizate, se solicită dezvăluirea de informaţii.

# Art. 5. OBLIGAȚIILE ”OPCOM” S.A.

1. Să respecte prevederile prezentei Convenții de participare la PCV, ale legislației primare, legislației secundare și procedurilor avizate de ANRE, aplicabile PCV, în vigoare.
2. Să asigure tranzacționarea CV în condiții de corectitudine, obiectivitate, independență, echidistanță, transparență și nediscriminare.
3. Să asigure preluarea, validarea şi prelucrarea ofertelor de vânzare/cumpărare de CV pe PCCV în conformitate cu prevederile ”*Procedurii privind ofertarea, validarea și stabilirea tranzacțiilor cu CV pe PCCV*”, elaborată de ”OPCOM” S.A. şi avizată de ANRE.
4. Să stabilească numărul de CV tranzacționate pe PCCV, PIPCCV, obligațiile de plată și drepturile de încasare ale participanţilor la PCCV, în conformitate cu ”*Procedura privind ofertarea, validarea și stabilirea tranzacțiilor cu CV pe PCCV*”, elaborată de ”OPCOM” S.A. şi avizată de ANRE.
5. Să transmită Participantului la PCV care a tranzacționat pe PCCV, Confirmări de Tranzacție și Notele de Decontare.
6. Să asigure preluarea, validarea şi ordonarea în vederea stabilirii ofertei/ofertelor câștigătoare de vânzare/cumpărare de CV pe PCCBCV în conformitate cu prevederile *”Procedurii privind funcţionarea pieţei centralizate a CBCV şi administrarea PCBCV*”, elaborată de ”OPCOM” S.A. şi avizată de ANRE.
7. Să stabilească numărul de CV tranzacționate pe PCCBCV, prețul de adjudecare și partenerii de contract, în conformitate cu ”*Procedura privind funcţionarea pieţei centralizate a CBCV şi administrarea PCBCV*”, elaborată de ”OPCOM” S.A. şi avizată de ANRE.
8. Să transmită către Participantul la PCV Confirmările de tranzacție aferente tranzacţiilor încheiate de acesta pe PCCBCV conform prevederilor  *”Procedurii privind funcţionarea pieţei centralizate a CBCV şi administrarea PCBCV*”, elaborată de ”OPCOM” S.A. şi avizată de ANRE.
9. Să accepte şi să rezolve contestaţiile la conţinutul Confirmărilor de Tranzacţie și a Notelor de Decontare în cazul unor erori rezultate din acţiunile ”OPCOM” S.A.
10. Să verifice conformitatea contractului semnat urmare a tranzacțiilor încheiate pe PCCBCV cu cel propus împreună cu oferta inițiatoare și să notifice participanții la piață semnatari ai contractului asupra neconformităților identificate, în cazul apariției unor astfel de situații.
11. Să transfere CV tranzacționate, din contul vânzătorului în contul cumpărătorului, după primirea din partea vânzătorului a confirmărilor de încasare corespunzătoare CV tranzacționate sau în cel mult o zi lucrătoare de la data înregistrării la operatorul pieței de certificate verzi a confirmării de încasare de către vânzător a contravalorii CV vândute, în cazul în care aceasta conține date corecte, respectiv în cel mult o zi lucrătoare de la data înregistrării la operatorul pieței de certificate verzi a confirmării de încasare corectate de către vânzător pentru eliminarea neconformităților notificate de ”OPCOM” S.A.
12. Să transfere din contul de producător în cel de furnizor, pentru cazul producătorului de energie electrică din surse regenerabile care are și obligație legală de achiziție de CV, în cel mult o zi lucrătoare de la data înregistrării la operatorul pieței de certificate verzi a cererii de transfer în acest sens, în cazul în care aceasta conține date corecte, respectiv în cel mult o zi lucrătoare de la data înregistrării la operatorul pieței de certificate verzi a cererii de transfer corectate pentru eliminarea neconformităților notificate de ”OPCOM” S.A.
13. Să notifice prin e-mail participantul la piață care a transmis o confirmare pe proprie răspundere privind încasarea CV tranzacționate sau o solicitare de transfer din contul de producător în contul de furnizor asupra neconformităților identificate, în cel mult o zi lucrătoare de la data înregistrării la operatorul pieței de certificate verzi a documentului transmis.
14. În situații excepționale în care transferul CV nu poate fi efectuat în termen de cel mult o zi lucrătoare de la data înregistrării la operatorul pieței de verificate verzi a confirmării de încasare a contravalorii CV vândute de către vânzător, sau a cererii de transfer, cum ar fi, dar fără a se limita la: funcționarea neconformă a Registrului de Certificate Verzi, întreruperea conexiunii la internet, erori identificate în confirmările pe proprie răspundere primite de la participanții la piață etc, operatorul pieței de certificate vezi va efectua transferul CV în cel mai scurt timp după înlăturarea cauzei care a dus la imposibilitatea efectuării transferului de CV.
15. Să actualizeze datele din RPPCV și din RCV pe baza documentelor primite în conformitate cu procedurile aplicabile.
16. Să anuleze CV cărora le-a expirat durata de valabilitate conform prevederilor ”*Procedurii privind stabilirea datei de expirare a perioadei de valabilitate a CV și consemnarea în RCV a stării CV*” elaborată de ”OPCOM” S.A. şi avizată de ANRE, cu excepţia celor care pot fi utilizate de operatorii economici cu obligaţie de achiziţie de CV, participanţi la PCV, pentru îndeplinirea obligaţiei aferente anului de analiză.
17. La solicitarea OTS, să verifice starea CV care i-au fost notificate de OTS ca fiind acordate necuvenit sau care au fost notificate de ANRE pentru anulare şi să informeze ANRE și OTS dacă acestea sunt tranzacționate/netranzacționate de producătorul de E-SRE în cauză, conform prevederilor ”*Procedurii privind stabilirea datei de expirare a perioadei de valabilitate a CV și consemnarea în RCV a stării CV*”, elaborată de ”OPCOM” S.A. şi avizată de ANRE.
18. Să anuleze CV după primirea de la OTS a notificării privind seriile CV acordate necuvenit sau care au fost notificate de ANRE pentru anulare, dacă respectivele CV nu au fost tranzacţionate de producătorul căruia i-au fost emise și să informeze în scris ANRE, OTS şi deținătorii acestor CV despre această operațiune, conform ”*Procedurii privind stabilirea datei de expirare a perioadei de valabilitate a CV și consemnarea în RCV a stării CV*”, elaborată de ”OPCOM” S.A. şi avizată de ANRE.
19. Să pună la dispoziţia fiecărui participant la PCV informațiile necesare și datele de acces la contul propriu/conturile proprii din RCV.
20. Să publice pe website-ul propriu Convenția de participare la PCV și procedurile aferente PCV și să informeze asupra modificărilor efectuate ulterior prin publicarea modificărilor și completărilor ulterioare ale acestor documente.
21. Să transmită Participantului la PCV o comunicare scrisă care să ateste înregistrarea sa la această piață, suspendarea/revocarea de la această piață sau după caz, încetarea aplicabilității Convenției urmare unei solicitări de retragere din proprie inițiativă de la PCV.
22. Să informeze Autoritatea Competentă, cu privire la înregistrarea, retragerea, suspendarea sau revocarea Participantului la/de la PCV.
23. Să pună la dispoziția Autorității Competente informațiile legate de Participantul la PCV care sunt cuprinse în RCV și RPPCV.
24. Să organizeze sesiuni de licitaţie, cu respectarea întocmai a prevederilor ROFPCV în vigoare și ale *Procedurii privind funcţionarea pieţei centralizate a CBCV şi administrarea PCBCV*”, elaborată de ”OPCOM” S.A. şi avizată de ANRE.
25. Să asigure informarea Participanților la PCV cu privire la ofertele inițiatoare și cu privire la contractele aferente propuse pentru care se dorește organizarea de licitații, prin publicarea acestora pe website-ul ”OPCOM” S.A..
26. Să respecte confidenţialitatea informaţiilor din documentele de înregistrare la PCV şi a informaţiilor cu privire la ofertele şi tranzacţiile pe PCV ale Participantului la PCV în ceea ce priveşte tranzacţionarea şi consecinţele sale, precum şi schimbul de informaţii al Participantului la PCV cu ”OPCOM” S.A., cu excepţia acelor situaţii când, în baza legii, a unor reglementări sau a solicitării din partea unei instanţe de judecată investite sau autorităţii publice autorizate, se solicită dezvăluirea de informaţii.

**Art. 6. CAZURI EXONERATOARE DE RĂSPUNDERE**

1. Părţile semnatare ale Convenţiei sunt exonerate de răspundere, dar numai în măsura şi pentru perioada pentru care Partea este împiedicată sau întârziată să-şi execute obligaţiile din cauza situaţiei de Forţă Majoră sau de Caz Fortuit, în condiţiile legii.
2. Cazurile de Forţă Majoră sau Cazurile Fortuite care pot surveni pe durata de valabilitate a prezentei Convenţii sunt evenimentele prevăzute la art. 1351 din Codul Civil.
3. Părţile se angajează să ia măsuri pentru limitarea consecinţelor unei situaţii de Forţă Majoră sau de Caz Fortuit, astfel încât operarea normală să poată fi reluată cât mai repede posibil.

**Art. 7 RESPONSABILITATEA PENTRU PIERDERI ŞI PAGUBE**

1. O parte nu va răspunde faţă de cealaltă parte pentru pierderile sau pagubele directe, decurgând din tranzacţionarea pe PCV, cu condiţia să fi luat toate măsurile posibile şi necesare pentru prevenirea unor asemenea pierderi sau pagube.
2. O parte nu va răspunde faţă de cealaltă parte pentru pierderile sau pagubele indirecte, incidentale decurgând din tranzacţionarea pe PCV, cu excepţia cazului în care asemenea pierderi sau pagube s-au produs ca urmare a unei culpe sau a unei acţiuni intenţionate.
3. Cu excepţia culpei sau a unei acţiuni intenţionate, ”OPCOM” S.A. nu va răspunde pentru nicio pierdere sau pagubă directă şi/sau indirectă ori incidentală cauzată de, dar fără a se limita la, următoarele situaţii:
   1. Disfuncţionalitatea totală sau parţială ori altă defecţiune a Sistemului de tranzacţionare al PCV indiferent de cauza care a generat-o;
   2. Nefuncţionarea, suspendarea ori întreruperea din orice cauze a căilor de comunicaţie cu ”OPCOM” S.A.;
   3. Nerespectarea de către Participanţii la PCV a instrucţiunilor de utilizare a sistemului de tranzacţionare al PCV;
   4. Introducerea în sistemul de tranzacționare de către Participanţii la PCV a unor oferte conţinând erori.

**Art. 8 ÎNCETAREA CONVENŢIEI**

1. Participantul la PCV poate denunţa unilateral prezenta Convenţie în termen de 5 (cinci)zile lucrătoare de la data notificării scrise prealabile transmise în acest sens către ”OPCOM” S.A., fără ca acest lucru să afecteze îndeplinirea obligaţiilor de plată existente sau în curs la data încetării Convenţiei.
2. În cazul în care textul Convenţiei este revizuit cu aprobarea ANRE, dar forma revizuită nu este acceptată de către Participantul la PCV, acesta poate decide denunţarea unilaterală a Convenţiei de Participare cu o notificare prealabilă scrisă. Încetarea efectelor Convenţiei se va produce în termen de 5 (cinci) zile lucrătoare de la data primirii notificării de ”OPCOM” S.A., Convenţia aplicându-se în acest interval în versiune nemodificată.
3. În cazul în care, în termen de 5 (cinci) zile lucrătoare de la data aducerii la cunoştinţa publică a modificării Convenţiei, Participantul la PCV nu denunţă unilateral Convenţia, se va considera că Participantul la PCV îşi însuşeşte de plin drept versiunea în vigoare a Convenției de participare la PCV fiindu-i opozabile toate prevederile versiunii în vigoare.

**Art. 9. LEGEA APLICABILĂ**

1. Prezenta Convenţie este guvernată şi interpretată potrivit legii române.
2. Orice neînţelegere sau dispută care se poate ivi între Părţi, în cadrul sau în legătură cu executarea Convenţiei, inclusiv referitor la încheierea, executarea ori desfiinţarea sa, va fi soluţionată pe cale amiabilă, în termen de cel mult 15 (cincisprezece) zile lucrătoare de la data notificării unei asemenea neînţelegeri sau/şi dispute. Dacă la expirarea acestui termen, ce va putea fi prelungit prin acordul Părţilor, acestea nu reuşesc să rezolve în mod amiabil neînţelegerea/divergenţa contractuală, disputa se va soluţiona având în vedere prevederile legale în vigoare.
3. Hotărârea care va fi pronunţată de instanţă va putea fi consultată de Participanţii la PCV care nu sunt Părţi în respectiva dispută, cu condiţia ca informaţiile care sunt confidenţiale să fie înlăturate din aceasta.

**Art. 10 DISPOZIŢII FINALE**

1. Părţile declară că sunt informate pe deplin, că au luat la cunoştinţă şi îşi asumă în totalitate conţinutul Convenţiei aprobate de ANRE, publicate pe website-ul ”OPCOM” S.A.
2. În ipoteza în care subsecvent încheierii prezentei Convenţii, conţinutul Convenţiei este modificat/completat cu aprobarea ANRE, Părţile se obligă să respecte Convenţia aşa cum a fost modificată/completată cu aprobarea ANRE şi publicată pe website-ul ”OPCOM” S.A. sau Participantul la PCV denunţă unilateral Convenţia de Participare, conform prevederilor Art. 8 din prezenta.

Prezenta Convenţie a fost încheiată astăzi ........................., în două (2) exemplare originale, câte unul pentru fiecare Parte şi intră în vigoare în data de ..............................................

|  |  |
| --- | --- |
| Operatorul Pieţei de Certificate Verzi  **”OPCOM” S.A.**  Director General:  ..................................................................  Director Economic:  ..................................................................  Director DTTC  .................................................................. | Denumire Participant la PCV:  ..................................................................  Funcție reprezentant legal:  ..................................................................  Prenume Nume, Semnătură:  .................................................................. |